《再和颖叔志游》
宋代·郭祥正

君为五羊仙，我效退之拜。默契如来禅，安用传画绘。

沧海虽云阔，万里有限际。请从造物论，一瞬即破碎。

灵龟胡为乎，钻灼烂腹背。生能发幽冤，神理助奇怪。

晚投古寺食，荤味不如菜。摩挲庭下碑，百岁苍藓晦。

忽逢润经处，房公俨如在。度人要成林，今已播禅话。

忽为杀盗淫，佛敕所告戒。种子积无明，应须法雨洒。

幸陪莲社缘，彼此吸清瀣。噫嗟絷轩冕，憔悴尘垢态。

一朝趋地狱，苦恼孰肯代。莹如摩尼珠，谁使浊水坏。

与公志斯游，浩荡形骸外。

作者简介：郭祥正（1035～1113）北宋诗人。字功父，一作功甫，自号谢公山人、醉引居士、净空居士、漳南浪士等。当涂（今属安徽）人。皇祐五年进士，历官秘书阁校理、太子中舍、汀州通判、朝请大夫等，虽仕于朝，不营一金，所到之处，多有政声。一生写诗1400余首，著有《青山集》30卷。他的诗风纵横奔放，酷似李白。